CELEX: 22015D2435
Language: bg
Date: 2015-09-21 00:00:00
Title: Решение № 1/2015 на Съвета за асоцииране ЕС — Египет от 21 септември 2015 година за замяна на протокол 4 към Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна, относно определянето на понятието „продукти с произход“ и методите на административно сътрудничество [2015/2435]

22.12.2015   
            
            
               BG
            
            
               Официален вестник на Европейския съюз
            
            
               L 334/62
            
         РЕШЕНИЕ № 1/2015 НА СЪВЕТА ЗА АСОЦИИРАНЕ ЕС — ЕГИПЕТ
   от 21 септември 2015 година
   за замяна на протокол 4 към Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна, относно определянето на понятието „продукти с произход“ и методите на административно сътрудничество [2015/2435]
   СЪВЕТЪТ ЗА АСОЦИИРАНЕ ЕС — ЕГИПЕТ,
   като взе предвид Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна (1), и по-специално член 27 от него,
   като взе предвид протокол 4 към Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна, относно определянето на понятието „продукти с произход“ и методите на административно сътрудничество,
   като има предвид, че:
   
               (1)
            
            
               Член 27 от Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна („Споразумението“), се отнася до протокол 4 към Споразумението („протокол 4“), в който се определят правилата за произход и се предвижда кумулация на произход между Европейския съюз, Египет и други договарящи страни по Регионалната конвенция за паневросредиземноморските преференциални правила за произход (2) („Конвенцията“).
            
         
               (2)
            
            
               В член 39 от протокол 4 се посочва, че предвиденият в член 74 от Споразумението Съвет за асоцииране може да реши да измени разпоредбите на посочения протокол.
            
         
               (3)
            
            
               Целта на Конвенцията е да замени протоколите относно правилата за произход, които са в сила между държавите от паневросредиземноморския регион, с единен правен акт.
            
         
               (4)
            
            
               Съюзът и Египет подписаха Конвенцията съответно на 15 юни 2011 г. и 9 октомври 2013 г.
            
         
               (5)
            
            
               Съюзът и Египет депозираха своите документи за приемане при депозитаря на Конвенцията съответно на 26 март 2012 г. и на 23 април 2014 г. В резултат на това и съгласно член 10, параграф 3 от Конвенцията тя влезе в сила съответно за Съюза на 1 май 2012 г., а за Египет — на 1 юни 2014 г.
            
         
               (6)
            
            
               Поради това протокол 4 следва да бъде заменен с нов протокол, който съдържа препратка към Конвенцията,
            
         ПРИЕ НАСТОЯЩОТО РЕШЕНИЕ:
   Член 1
   Протокол 4 към Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна, относно определението на понятието „продукти с произход“ и методите на административно сътрудничество се заменя с текста на приложението към настоящото решение.
   Член 2
   Настоящото решение влиза в сила в деня на приемането му.
   То се прилага от 1 февруари 2016 година.
   
      Съставено в Брюксел на 21 септември 2015 година.
      
         
            За Съвета за асоцииране
         
         
            Председател
         
         F. MOGHERINI
      
   
   
      (1)  ОВ L 304, 30.9.2004 г., стр. 39.
   
      (2)  ОВ L 54, 26.2.2013 г., стр. 4.
   
      ПРИЛОЖЕНИЕ
      
         
            „ПРОТОКОЛ 4
            относно определението на понятието „продукти с произход“ и методите на административно сътрудничество
            Член 1
            Приложими правила за произход
            1.   За целите на изпълнението на настоящото споразумение се прилагат допълнение I и съответните разпоредби от допълнение II към Регионалната конвенция за паневросредиземноморските преференциални правила за произход (1) („Конвенцията“).
            2.   Всички препратки към „съответното споразумение“ в допълнение I и в съответните разпоредби от допълнение II към Регионалната конвенция за паневросредиземноморските преференциални правила за произход се тълкуват като препратки към настоящото споразумение.
            Член 2
            Уреждане на спорове
            1.   При възникване на спорове във връзка с процедурите за проверка, посочени в член 32 от допълнение I към Конвенцията, които не могат да бъдат уредени между митническите органи, поискали проверката, и митническите органи, отговорни за провеждането ѝ, тези спорове се отнасят до Съвета за асоцииране.
            2.   Във всички случаи уреждането на спорове между вносителя и митническите органи на страната вносител се извършва съгласно законодателството на посочената държава.
            Член 3
            Изменения на протокола
            Съветът за асоцииране може да реши да измени разпоредбите на настоящия протокол.
            Член 4
            Оттегляне от Конвенцията
            1.   Ако Европейският съюз или Египет изпрати писмено предизвестие до депозитаря на Конвенцията относно намерението си да се оттегли от Конвенцията в съответствие с член 9 от нея, Съюзът и Египет започват незабавно преговори по правилата за произход за целите на изпълнението на настоящото споразумение.
            2.   До влизането в сила на договорените нови правила за произход приложимите към момента на оттеглянето правила за произход, които се съдържат в допълнение I към Конвенцията и, когато е уместно, в съответните разпоредби от допълнение II към нея, продължават да се прилагат към настоящото споразумение. Независимо от това от момента на оттеглянето правилата за произход, които се съдържат в допълнение I и, когато е уместно, в съответните разпоредби от допълнение II към Конвенцията, се тълкуват така, че да позволяват двустранна кумулация единствено между Европейския съюз и Египет.“
         
      
      
         (1)  ОВ L 54, 26.2.2013 г., стр. 4.